AFRIKAANS: Hierdie artikel ondersoek die verband tussen trauma en magiese realisme in die roman Op soek na generaal Mannetjies Mentz (1998) deur Christoffel Coetzee. Heelwat navorsing is al onderneem oor die Afrikaanse variant van magiese realisme enersyds en traumateorie andersyds, maar die verband tussen hierdie twee aspekte in Afrikaanse literêre tekste is nog nie indringend ondersoek nie, ten spyte daarvan dat magies-realistiese tekste dikwels gemoeid is met traumatiese momente uit die geskiedenis. Eerstens word die begrip trauma – wat ’n baie wye begrip is – ondersoek om ’n funksionele raamwerk vir ’n ondersoek na die uitbeelding van trauma in Op soek na generaal Mannetjies Mentz daar te stel. Tweedens word aandag geskenk aan die literêr-historiese konteks van die Suid-Afrikaanse Oorlog, aangesien dit ’n kernfokus vorm van postapartheid Afrikaanse letterkunde en ook magies-realistiese romans van die afgelope vyftien jaar. Derdens word ondersoek ingestel na die verbande tussen die literêre beelding van trauma en magiese realisme deur ’n ontleding van Op soek na generaal Mannetjies Mentz. In die ontleding word gefokus op die epiese elemente van ruimte, verteller/fokalisator en karakter. Daar word bevind dat Op soek na generaal Mannetjies Mentz deur sy magies-realistiese kenmerke uiters effektief is nie net as ’n teks oor die trauma van die Suid-Afrikaanse Oorlog nie, maar ook as ’n teks wat op allegoriese vlak die trauma van hedendaagse Suid-Afrika betrek.
Fourie, R. 2014. Die verhouding tussen trauma en magiese realisme in Op soek na generaal Mannetjies Mentz (1998) deur Christoffel Coetzee. LitNet Akademies (Geesteswetenskappe), 11(2):469-503.
Research Outputs (English Studies)